b'\n_START_ARTICLE_\nIzaro sl\xc4\x97nis\n_START_PARAGRAPH_\nIzaro sl\xc4\x97niu neoficialiai vadinama Izaro up\xc4\x97s sl\xc4\x97nyje \xc4\xafsik\xc5\xabrusi Bavarijos sostin\xc4\x97 Miunchenas ir apylink\xc4\x97s, gars\xc4\x97jantys kaip IT, mikroelektronikos ir auk\xc5\xa1t\xc5\xb3j\xc5\xb3 technologij\xc5\xb3 \xc4\xafmoni\xc5\xb3 susitelkimo vieta. \xc5\xa0\xc4\xaf pavadinim\xc4\x85 \xc4\xafkv\xc4\x97p\xc4\x97 pasaulio IT pramon\xc4\x97s centro Silicio sl\xc4\x97nyje Kalifornijoje pavyzdys. Did\xc5\xbeiojo Miuncheno regionas - vienas svarbiausi\xc5\xb3 \xc5\xa1ios pramon\xc4\x97s centr\xc5\xb3 Vokietijoje, kuriame 2010 m. pabaigoje buvo \xc4\xafsik\xc5\xabr\xc4\x99 per 29 000 IT kompanij\xc5\xb3 su 230 000 darbuotoj\xc5\xb3. Miuncheno technikos universiteto duomenimis, \xc5\xa1is regionas buvo svarbiausias IT centras Vokietijoje. Europos Komisijos studija Miunchen\xc4\x85 pripa\xc5\xbeino kaip IT technologij\xc5\xb3  Europoje lyder\xc4\xaf.\n_START_SECTION_\nIstorija\n_START_PARAGRAPH_\n\xe2\x80\x9eSiemens AG\xe2\x80\x9c koncernas, kurio b\xc5\xabstin\xc4\x97 \xc4\xafsik\xc5\xabrusi Miunchene nuo 1949 m., \xc4\xaf kompiuterijos ir puslaidininki\xc5\xb3 rink\xc4\x85 \xc4\xaf\xc5\xbeeng\xc4\x97 dar 1950-aisiais, kada buvo sukurtas \xe2\x80\x9eSiemens 2002\xe2\x80\x9c - pirmasis tranzistori\xc5\xb3 element\xc5\xb3 kompiuteris. Be to, 1962 m. Miunchene \xc4\xafkurtas Leibnico superkompiuteri\xc5\xb3 centras (vok.  Leibniz-Rechenzentrum), 1971 m. - reik\xc5\xa1minga programin\xc4\x97s \xc4\xafrangos kompanija \xe2\x80\x9eSoftlab\xe2\x80\x9c (\xc5\xa1iuo metu neveikianti). Auk\xc5\xa1t\xc5\xb3j\xc5\xb3 technologij\xc5\xb3 pramon\xc4\x97s \xc4\xafmon\xc4\x97s regione \xc4\x97m\xc4\x97 kurtis ypa\xc4\x8d nuo 1990\xe2\x80\x93\xc5\xb3j\xc5\xb3 met\xc5\xb3, pasinaudojusios daugeliu r\xc4\x97mimo program\xc5\xb3 ir \xc4\xafsik\xc5\xabrimo lengvat\xc5\xb3, kurias teik\xc4\x97 Bavarijos vyriausyb\xc4\x97. Be to, Miuncheno regione kartu su did\xc5\xbeiaisiais Miuncheno universitetu, Technikos universitetu ir Taikom\xc5\xb3j\xc5\xb3 moksl\xc5\xb3 universitetu bei kolegijomis buvo paruo\xc5\xa1iama atitinkamai daug kvalifikuot\xc5\xb3 absolvent\xc5\xb3. Taip pat palankiai vertinamas mokslo ir studij\xc5\xb3 centr\xc5\xb3 artumas daugeliui dideli\xc5\xb3 korporacij\xc5\xb3. Tokios s\xc4\x97kmingos \xc4\xafmon\xc4\x97s kaip \xe2\x80\x9eInfineon Technologies\xe2\x80\x9c ir \xe2\x80\x9eGigaset\xe2\x80\x9c i\xc5\xa1sivyst\xc4\x97 i\xc5\xa1 \xe2\x80\x9eSiemens\xe2\x80\x9c padalini\xc5\xb3. \xe2\x80\x9eFujitsu Technology Solutions\xe2\x80\x9c taip pat atsirado i\xc5\xa1 buvusios bendros \xc4\xafmon\xc4\x97s \xe2\x80\x9eFujitsu Siemens Computers\xe2\x80\x9c._NEWLINE_2001 m. studijoje Izaro sl\xc4\x97nis buvo pristatomas kaip ketvirtas svarbiausias IT centras pasaulyje po Silikono sl\xc4\x97nio, Did\xc5\xbeiojo Bostono ir Tel Avivo (Silicon Wadi) centr\xc5\xb3. Nuo tada Miunchenas laikomas vienu pasaulio IT lyderi\xc5\xb3 pasaulyje. 2012 m. duomenimis, \xe2\x80\x9eSuperMUC\xe2\x80\x9c kompiuteris Garchinge prie Miuncheno taip pat buvo galingiausias Europos superkompiuteris.'